Valdís Þóra Jónsdóttir Golfklúbbnum Leyni sigraði á síðasta mótinu í Eimskipsmótaröðinni sem fram fór í golfvellinum í Leiru í Reykjanesbæ í gær . Keppni féll niður á laugardaginn vegna veðurs og voru því aðeins 36 holurnar spilaðar og allar á sunnudeginum . Valdís Þóra og Karen Guðnadóttir úr GS voru jafnar á 153 höggum eða níu höggum yfir pari . Þær háðu því bráðabana um sigurinn og þurftu að leika 16. holuna þrisvar sinnum áður en Valdís setti niður pútt fyrir fugli og tryggði sér sigurinn . Valdís Þóra hafði þriggja högga forystu eftir fyrri hringinn og var sjö höggum á undan Karen . Valdís lék síðari hringinn á 78 höggum en á sama tíma lék Karen afar vel og kom í hús á 71 höggi eða einu höggi undir pari . Valdís setti niður mjög góðan fugl á 18. holu til að komast í bráðabanann gegn Karen sem bætti sig um 11 högg á milli hringja . Valdís og Karen fengu báðar par í tvígang á 16. holu í bráðabananum og það var síðan fuglinn hjá Valdísi Þóru í þriðju umferð bráðabanans sem gerði gæfumuninn . Signý Arnórsdóttir úr Keili hafnaði í þriðja sæti á 155 höggum eða 11 yfir pari . Með þeim árangri tryggði hún sér stigameistaratitilinn og eru systkini því stigameistarar í ár , en bróðir hennar Rúnar sigraði í karlaflokknum .